SET ปิดลบเล็กน้อย 0.60 จุด วิตกไวรัสโคโรนา-เงินบาทอ่อนค่า ฟากดาวน์ฟิวเจอส์-เอเชียแดงยกแผง
SET ปิดลบเล็กน้อย 0.60 จุด วิตกไวรัสโคโรนา-เงินบาทอ่อนค่า ฟากดาวน์ฟิวเจอส์-เอเชียแดงยกแผง โดยดัชนีปิดตลาดวันนี้ ที่ระดับ 1,523.99 จุด ลบ 0.60 จุด หรือ 0.04% มูลค่าการซื้อขาย 5.37 หมื่นล้านบาท 
30 ม.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,523.99 จุด ลบ 0.60 จุด หรือ 0.04% มูลค่าการซื้อขาย 5.37 หมื่นล้านบาท ขณะที่ดัชนีดาวโจนส์ล่วงหน้า ณ เวลา 17.33 น. (ตามเวลาประเทศไทย) อยู่ที่ระดับ 28,536.00 จุด ลบ 174 จุด หรือ 0.61%
10 หุ้นกดดัชนีวันนี้

ด้าน นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) เปิดเผยว่า ตลาดหุ้นไทยวันนี้ปรับตัวลงในทิศทางเดียวกับตลาดต่างประเทศ โดยตลาดหุ้นในภูมิภาคเอเชียต่างปรับตัวลง เช่นเดียวกับตลาดในยุโรปที่เทรดบ่ายนี้ก็ติดลบ เหมือนดาวโจนส์ฟิวเจอร์สที่ติดลบ จากความกังวลการแพร่ระบาดไวรัสโคโรนาในหลายประเทศ และบ้านเราเวลานี้ก็เริ่มมีประเด็นเงินบาทอ่อนค่าเร็ว ซึ่งเป็นการสะท้อนความกังวลเศรษฐกิจเพิ่มขึ้น จากที่เกิดการแพร่ระบาดไวรัสโคโรนา ส่งผลให้รายได้จากการท่องเที่ยวหายไปกว่า 40,000 ล้านบาท/เดือน ซึ่งส่งผลให้เงินบาทอ่อนค่าโดยธรรมชาติ
ทั้งนี้ เงินบาทอ่อนค่าก็ทำให้การส่งออกของไทยดีขึ้น แต่พอมาเจอการแพร่ระบาดไวรัสโคโรนา และงบประมาณปี 63 ที่ล่าช้าหลังจากศาลรัฐธรรมนูญรับวินิจฉัย ร่าง พ.ร.บ.งบประมาณรายจ่ายประจำปีงบประมาณ พ.ศ.2563 รวมทั้งผลประกอบการของบริษัทจดทะเบียนในไตรมาส 4/62 ก็ไม่ดีอยู่แล้ว และอาจจะไม่ดีในไตรมาส 1/63 ต่อเนื่องจากที่เจอไวรัสโคโรนา
สำหรับแนวโน้มการลงทุนในวันพรุ่งนี้ (31 ม.ค.) นายมงคล กล่าวว่า ตลาดฯยังอยู่ในโหมดของขาลงอยู่ จากความกังวลหลายปัจจัยที่เกิดขึ้นดังกล่าว และก็ขึ้นอยู่กับองค์การอนามัยโลก (WHO) ว่าจะระบุให้การแพร่ระบาดของเชื้อไวรัสโคโรนาสายพันธุ์ใหม่ เป็นภาวะฉุกเฉินด้านสาธารณสุขของโลกหรือไม่ โดยต้องติดตามความคืบหน้าในคืนนี้
พร้อมให้แนวรับ 1,500 จุด ส่วนแนวต้าน 1,530 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
ADVANC  มูลค่าการซื้อขาย 4,280.03 ล้านบาท  ปิดที่ 203.00 บาท ลดลง  11.00 บาท
KBANK   มูลค่าการซื้อขาย 3,390.33 ล้านบาท  ปิดที่ 141.50 บาท เพิ่มขึ้น  8.00 บาท
AOT     มูลค่าการซื้อขาย 2,258.75 ล้านบาท  ปิดที่  69.50 บาท ราคาไม่เปลี่ยนแปลง
INTUCH  มูลค่าการซื้อขาย 2,041.73 ล้านบาท  ปิดที่  55.75 บาท ลดลง   2.50 บาท
BAM     มูลค่าการซื้อขาย 1,806.19 ล้านบาท  ปิดที่  27.00 บาท เพิ่มขึ้น  0.75 บาท
 
ตลาดหุ้นเอเชีย
